มติผู้บริหาร กทม.ขยายเวลาจัดเก็บค่าขยะอัตราใหม่ บรรเทาความเดือดร้อนและภาระค่าใช้จ่ายของประชาชน
นายชัชชาติ สิทธิพันธุ์ ผู้ว่าราชการกรุงเทพมหานคร เปิดเผยว่า ที่ประชุมคณะผู้บริหารกรุงเทพมหานคร ครั้งที่ 12/2565 ในวันนี้มีมติการขยายเวลาการเก็บค่าธรรมเนียมการจัดการสิ่งปฏิกูล หรือขยะออกไป เป็นวันที่ 1 ตุลาคม 2566 เพื่อบรรเทาความเดือดร้อนและภาระค่าใช้จ่ายของประชาชนจากสถานการณ์แพร่ระบาดของโรคโควิด-19 ทั้งนี้หากเก็บค่าเก็บขยะอัตราใหม่จะทำให้ กทม. มีรายได้เพิ่มขึ้น 2,000 ล้านบาท แต่จะพยายามไม่ให้เป็นภาระค่าใช้จ่ายของประชาชนที่ต้องจ่ายมากขึ้น จากนั้น ที่ประชุมได้พิจารณาการเตรียมการรับมือสาธารณภัย และการเตรียมพร้อมรับมือสถานการณ์อุทกภัย ตามข้อสั่งการรัฐมนตรีว่าการกระทรวงมหาดไทย โดยปัจจุบันกรุงเทพมหานคร ได้เตรียมแผนปฏิบัติการป้องกันและบรรเทาสาธารณภัยกรุงเทพมหานคร  6 แผน ประกอบด้วย แผนปฏิบัติการป้องกันและบรรเทาภัยจากการคมนาคมและขนส่ง  แผนปฏิบัติการป้องกันและบรรเทาภัยจากแผ่นดินไหวและอาคารถล่ม  แผนปฏิบัติการป้องกันและบรรเทาภัยจากภัยแล้ง  แผนปฏิบัติการป้องกันและบรรเทาภัยจากสารเคมีและวัตถุอันตราย  แผนปฏิบัติการป้องกันและบรรเทาจากอัคคีภัย แผนปฏิบัติการป้องกันและบรรเทาภัยจากอุทกภัย   นอกจากนี้ กรุงเทพมหานคร จะร่วมกับกรมป้องกันและบรรเทาสาธารณภัย  ซักซ้อมแผนบูรณาการสาธารณภัย ระดับ 2 ระหว่างวันที่ 24-25 กรกฎาคม 2565 ผู้ว่าราชการกรุงเทพมหานคร กล่าวถึงการเตรียมความพร้อมรับมือการระบาดของโควิด-19  ระลอกใหม่ ว่าสถานการณ์โควิด-19 จากตัวเลขจำนวนผู้ติดเชื้อภาพรวมยังไม่น่าเป็นห่วง ทั้งในแง่การครองเตียงกลุ่มสีแดงด้วย โดยกรุงเทพมหานครได้เตรียมเตียงกลุ่มสีแดงและเตียงเขียวพร้อมให้บริการผู้ติดเชื้อ รวมถึงให้หน่วยงานที่เกี่ยวข้องสำรวจความพร้อมด้านต่างๆ ทั้งเวชภัณฑ์  ยา และออกซิเจนโมเลเตอร์ (เครื่องผลิตออกซิเจน)